Buivėnai (Kupiškis)

Buivėnai – kaimas Kupiškio rajono savivaldybės viduryje, 0,5 km į šiaurę nuo Palėvenės, 6 km į pietvakarius nuo Kupiškio, Lėvens dešiniajame krante. Kaime auga apie 700 metų amžiaus 26,7 m aukščio, 2,2 m skersmens ir 7 m apimties Buivėnų ąžuolas, 1960 m. paskelbtas gamtos paminklu.

Į šiaurės vakarus nuo kelio Palėvenė–Kupiškis, Lėvens šlaito iškyšulyje yra išlikęs Buivėnų kapinynas (senkapis), vadinamas Milžinų kapais. Vadovaujant P. Tebelškiui 1983 m. ištirtas, rasta 13 kapų, o juose – 36 monetos (Lietuvos didžiųjų kunigaikščių Kazimiero, Aleksandro, Žygimanto Senojo, Stepono Batoro).

Etimologija 

Spėjama, kad kaimo pavadinimas – asmenvardinis vietovardis, kilęs iš asmenvardžio Buivėnas, Buivė.

Istorija 

Šalia Buivėnų esančiame senkapyje rasti radiniai liudija, kad žmonės čia gyveno nuo XV a. antros pusės. Pirmą kartą kaimas paminėtas 1603 m., priklausė ponui Suliatickiui. XVIII a. priklausė Kupiškio parapijai, Palėvenės domininkonų vienuolynui. 1861–1915 m. priklausė Ukmergės apskrities Subačiaus valsčiui, 1919–1950 m. – Kupiškio valsčiui, buvo seniūnijos centras. Seniūnijai priklausė: Aukštaičiai, Girelka, Kirdiškiai, Mikalauskynė, Mutkūnai, Kupiškis, Ropiškis, Suvainiškis, Siauriai, Vasalava, Stirniškiai.

1949 m. spalio 7 d. įkurtas M. Melnikaitės kolūkis, netrukus sujungtas į Aukštaičių kolūkį, o vėliau prijungtas prie Byčių.

Pokario metais šalia kaimo buvo kasami dolomitai, veikė Kupiškio statybinių medžiagų gamyklos kalkių degimo šachta Nr.3.

Gyventojai 

Šaltinis:

Žymūs žmonės 
 Kaime gimė žymus kalbininkas Aleksandras Vanagas (1934–1995).

Šaltiniai 

Kupiškio rajono savivaldybės gyvenvietės